Predkladacia správa

Materiál Modifikácia prílohy III finančných memoránd ISPA s ohľadom na implementáciu Nariadenia Rady Európskeho spoločenstva č. 2500/2001 je predkladaný na rokovanie vlády na základe schválenia zmeny pôvodného Nariadenia Rady č. 1267/1999.

Nariadenie Rady č. 2500/2001 zo dňa 17. decembra 2001 týkajúce sa predvstupovej finančnej pomoci pre Turecko, pozmeňuje Nariadenie Rady č. 1267/1999 tým, že rozširuje oprávnenosť zúčastňovať sa verejného obstarávania v rámci ISPA aj na krajiny Cyprus, Malta a Turecko. Toto nariadenie vstúpilo do platnosti dňa 30. decembra 2001.

Cieľom predkladaného materiálu je schválenie dodatku k finančným memorandám ISPA podpísaných v rokoch 2000 a 2001 vládou SR. Súhlas slovenskej strany k zmene prílohy III finančných memoránd ISPA bude vyjadrený formou výmeny listov s Európskou komisiou a bude tvoriť formálny dodatok k predmetným finančným memorandám.

Tendre, ktorých verejná výzva na obstaranie bola uverejnená po 30. decembri 2001, musia obsahovať spomínaný dodatok. V prípade neobdržania súhlasu od vlády Slovenskej republiky, Európska komisia nebude akceptovať kontrakty vyplývajúce z výberových konaní nerešpektujúcich uvedenú zmenu.

Dodatok k Nariadeniu Rady č. 1267/1999 musí byť zohľadnený pri implementácii už schválených opatrení pre financovanie z ISPA pomocou zodpovedajúceho dodatku k finančným memorandám, ktoré boli uzatvorené v rokoch 2000 a 2001. Ide o finančné memorandá pre tieto projekty:

Životné prostredie

2000 SK 16 P PA 001	Odborná pomoc pre prípravu environmentálnych projektov
2000 SK 16 P PE 001	Trenčín – pravobrežná čistiareň odpadových vôd
2000 SK 16 P PE 002	Rozšírenie čistiarne odpadových vôd pre mestskú aglomeráciu Nitra
2000 SK 16 P PE 003	Banská Bystrica - systém likvidácie odpadových vôd
2000 SK 16 P PE 004	Čistenie odpadových vôd Komárno
2001 SK 16 P PE 005	Rekonštrukcia a rozšírenie čistiarne odpadových vôd vo Zvolene
2001 SK 16 P PE 007	Čistenie odpadových vôd v meste Martin a regióne Dolný Turiec

Doprava

2000 SK 16 P PT 001	Modernizácia železničnej trate Bratislava – Trnava, úsek Bratislava Rača – Šenkvice
2000 SK 16 P PT 002	Výstavba diaľnice D61, úsek Viedenská cesta – Prístavný most v Bratislave
2000 SK 16 P PT 003	Modernizácia železničnej trate v úseku Šenkvice – Cífer vrátane staníc Rača a Trnava

Úplné pôvodné znenie prílohy III finančných memoránd ISPA tvorí prílohu tohto materiálu.